คำทำนายของ Bill Gates ปี 1999
ในปี 1999  โทรศัพท์มือถือที่นิยมในตอนนั้นคือ Nokia 3310 โทรศัพท์เครื่องนี้ไม่สามารถถ่ายรูปหรือฟังเพลงได้ โดยความบันเทิงอย่างเดียวที่เราได้จากโทรศัพท์รุ่นนี้ก็คือ เกมงู..   ในปี 1999 เรายังใช้แผนที่กระดาษในการเดินทาง ฟังเพลงจากเครื่องเล่น MP3 โทรศัพท์มือถือทำได้แค่เพียงรับสายเข้าออก และส่งข้อความ   หากให้คนยุคสมัยนั้นจินตนาการว่า โลกในปี 2019 หรืออีก 20 ปีต่อมา จะเป็นอย่างไร   จะมีกี่คนที่สามารถทำนายได้ถูกต้อง
19 ก.พ. 2562

คำทำนายของ Bill Gates ปี 1999 / โดย ลงทุนแมน
ในปี 1999
โทรศัพท์มือถือที่นิยมในตอนนั้นคือ Nokia 3310
โทรศัพท์เครื่องนี้ไม่สามารถถ่ายรูปหรือฟังเพลงได้
โดยความบันเทิงอย่างเดียวที่เราได้จากโทรศัพท์รุ่นนี้ก็คือ
เกมงู..
ในปี 1999
เรายังใช้แผนที่กระดาษในการเดินทาง
ฟังเพลงจากเครื่องเล่น MP3
โทรศัพท์มือถือทำได้แค่เพียงรับสายเข้าออก และส่งข้อความ
หากให้คนยุคสมัยนั้นจินตนาการว่า
โลกในปี 2019 หรืออีก 20 ปีต่อมา จะเป็นอย่างไร
จะมีกี่คนที่สามารถทำนายได้ถูกต้อง
โลกที่อินเทอร์เน็ตความเร็วสูงเชื่อมต่อผู้คนจากทุกแห่ง
โทรศัพท์มือถือ ที่ทำได้เกือบทุกอย่าง
จนกลายเป็นอุปกรณ์ที่ติดตัวมนุษย์ตลอดเวลา
แต่รู้หรือไม่ว่า สิ่งเหล่านี้กลับเป็นสิ่งที่ Bill Gates คาดการณ์เอาไว้ในหนังสือชื่อ Business @ the Speed of Thought ซึ่งตีพิมพ์ในปี 1999
Bill Gates ทำนายไว้อย่างไรบ้าง?
ลงทุนแมนจะเล่าให้ฟัง
“ผู้คนจะถืออุปกรณ์ขนาดเล็กไว้กับตัว โดยอุปกรณ์ชิ้นนี้จะช่วยให้เราสามารถทำธุรกรรมทางอิเล็กทรอนิกส์ไม่ว่าเราจะอยู่ที่ไหน ไม่ว่าจะเป็นการรับข่าวสาร จองตั๋วเครื่องบิน รวมถึงให้ข้อมูลทางการเงิน เป็นอุปกรณ์ที่สามารถทำอะไรก็ได้”
ประโยคนี้เป็นส่วนหนึ่งของการคาดการณ์ของ Bill Gates จากหนังสือเล่มดังกล่าว
หลังจากอ่านแล้วสิ่งแรกที่เรานึกถึงก็คงหนีไม่พ้น Smartphone
Bill Gates ยังบอกอีกว่า “ผู้คนจะชำระบิลค่าใช้จ่าย และทำธุรกรรมทางการเงินผ่านอินเทอร์เน็ต”
สำหรับประเทศไทย โดยเฉพาะตั้งแต่มีการยกเลิกค่าธรรมเนียมที่เรียกเก็บจากธนาคาร และการพัฒนาของแอปพลิเคชัน Mobile Banking
เรื่องนี้ทำให้คนเดินทางไปยังธนาคารที่เป็นสาขาน้อยลง
สังเกตได้จากจำนวนสาขาของธนาคารที่ลดลงอย่างต่อเนื่องในช่วงหลายปีมานี้
จำนวนสาขาของธนาคารในประเทศไทย
ปี 2015 มี 7,042 สาขา
ปี 2016 มี 6,998 สาขา
ปี 2017 มี 6,766 สาขา
ปี 2018 มี 6,717 สาขา
นอกจากนั้น Bill Gates ยังกล่าวถึงสิ่งที่คล้ายกับ Social Media
“เราจะมีเว็บไซต์ส่วนตัวสำหรับเพื่อนและครอบครัว เพื่อใช้ในการพูดคุยและนัดหมายจัดงาน”
ในตอนนั้นคงไม่มีใครเชื่อว่าอีกไม่ถึง 10 ปีต่อมา เราจะมีสิ่งที่เรียกว่า Facebook ซึ่งไม่ได้เชื่อมต่อเรากับเพื่อนหรือคนในครอบครัวเท่านั้น แต่ยังเป็นการเชื่อมต่อเรากับคนอีกกว่า 2,700 ล้านคนทั่วโลกอีกด้วย
อีกหนึ่งเทคโนโลยีที่ Bill Gates กล่าวถึงก็คือ “เราจะมีผู้ช่วยส่วนตัว ซึ่งจะเป็นสิ่งที่เชื่อมกับอุปกรณ์อื่นๆ ไม่ว่าสิ่งเหล่านั้นจะอยู่ที่บ้านหรือที่ทำงาน”
ปัจจุบันบริษัทเทคโนโลยียักษ์ใหญ่หลายแห่งก็กำลังเข้ามาเป็นผู้เล่นในตลาดนี้
Siri ของ Apple
Google Assistant ของ Google
Alexa ของ Amazon
สิ่งเหล่านี้ช่วยให้ชีวิตในหลายๆ ด้านของเราสะดวกมากขึ้น
ซึ่งในอนาคตเมื่ออุปกรณ์เหล่านี้สามารถรวบรวมข้อมูลของเราได้มากพอ
มันก็อาจจะสามารถนำเสนอสิ่งที่เราต้องการเป็นประจำ โดยที่เราไม่ต้องออกคำสั่งเลยก็ได้..
แล้วโลกในปี 2039 หรืออีก 20 ปีข้างหน้าจะเป็นอย่างไร?
Bill Gates มีพูดถึงอนาคตว่าอย่างไรบ้าง?
เราคงสังเกตได้ว่าหลายธุรกิจเริ่มมีการนำหุ่นยนต์เข้ามาใช้ในการดำเนินงานมากขึ้น
จนกิจการหลายๆ แห่งก็มีการประกาศลดจำนวนพนักงานลง
เพราะหุ่นยนต์ทำงานได้มีประสิทธิภาพมากกว่าคน และยังมีต้นทุนที่ถูกกว่า
Bill Gates ได้ให้ความเห็นว่าในอนาคตหุ่นยนต์และเทคโนโลยี AI จะเข้ามาแย่งงานจากคนแน่นอน
แต่นั่นก็ถือเป็นเรื่องที่ดี เพราะคนจะได้ไม่ต้องไปเสียเวลาอยู่กับสิ่งที่ไม่จำเป็นและมีเวลาในการทำอย่างอื่นที่มีความซับซ้อนเพิ่มขึ้น
Bill Gates ยังมีการเสนอให้มีการจัดเก็บภาษีหุ่นยนต์เพื่อชะลอปัญหาการแย่งงานจากมนุษย์
เพราะเขาเชื่อว่าในอนาคตคนจะซื้อหุ่นยนต์สำหรับใช้ในการผลิตสินค้า
อย่างไรก็ตามเราในฐานะมนุษย์ที่อาจจะกำลังถูกแย่งงาน ก็ควรที่จะเริ่มพัฒนาตัวเองเพื่อที่จะไม่ให้เป็นหนึ่งในคนที่ต้องถูกหุ่นยนต์ทดแทน..
หลังจากอ่านเรื่องนี้จบ
เราคงจะเห็นว่า 20 ปีที่ผ่านมาโลกของเราเปลี่ยนแปลงไปเร็วแค่ไหน
และอีก 20 ปีต่อจากนี้ โลกของเราคงจะเปลี่ยนแปลงเร็วขึ้นไปอีก
สิ่งสำคัญที่มนุษย์จำเป็นต้องเรียนรู้ อาจไม่ใช่การทำนายอนาคตที่แม่นยำ
แต่เป็นการยอมรับการเปลี่ยนแปลง
พร้อมสำหรับการเรียนรู้สิ่งใหม่อยู่เสมอ..
----------------------
อ่านเรื่อง เทคโนโลยีตอนนี้ วิ่งเร็วขนาดไหน? ได้ที่ 
โหลดแอป blockdit ได้ที่ 
สั่งหนังสือลงทุนแมน เล่ม 8 ได้ที่
Lazada 
Shopee 
----------------------
References
-
-
-
-ธนาคารแห่งประเทศไทย